L'Estatut d'autonomia de Catalunya estableix a l'article 13 que la Generalitat ha de fomentar els vincles socials, econòmics i culturals amb les comunitats catalanes a l'exterior i ha de prestar a aquestes comunitats l'assistència necessària.
El Departament d'Acció Exterior, Relacions Institucionals i Transparència, a través de la Secretaria d'Acció Exterior i de la Unió Europea, impulsa les polítiques públiques de la Generalitat de Catalunya de suport a la tasca de projecció exterior que fan les comunitats catalanes a l'exterior avui dia i de reconeixement al paper que han dut a terme en determinades etapes de la història.
La Secretaria d'Acció Exterior i de la Unió Europea té atribuïda la competència de suport a les comunitats catalanes a l'exterior tal com disposa l'article 21.1.h del Decret 83/2019, de 24 d'abril, de reestructuració del Departament d'Acció Exterior, Relacions Institucionals i Transparència.
D'acord amb el que estableix l'article 20.2 de la Llei 8/2017, de 15 de juny, de la comunitat catalana a l'exterior, els casals catalans han de tenir accés als ajuts i les subvencions per al compliment dels objectius de la Llei, d'acord amb la legislació aplicable.
La normativa aplicable a l'àmbit subvencional està regulada al capítol IX del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei general de subvencions, i l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre.
Aquestes bases també es regulen per les bases reguladores generals aprovades mitjançant l'Ordre per la qual s'aproven les bases reguladores generals del procediment per a la concessió de subvencions per a les comunitats catalanes a l'exterior.
A proposta de la Secretaria d'Acció Exterior i de la Unió Europea, i en exercici de les facultats que m'atribueix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Aprovar les bases reguladores específiques per al suport al programa d'activitats d'ensenyament de la llengua catalana i de formació del seu professorat.
Aquesta ordre entra en vigor l'endemà de la publicació al Diari Oficial de la Generalitat de Catalunya.
Conseller d'Acció Exterior, Relacions Institucionals i Transparència
Bases reguladores específiques per al suport al programa d'activitats d'ensenyament de la llengua catalana i de formació del seu professorat.
1.1 Són objecte d'aquesta línia de subvenció les despeses de les comunitats catalanes a l'exterior que de forma inequívoca responguin a activitats d'ensenyament de la llengua catalana i també d'aquelles que promouen la millora d'aquest programa d'activitats, com formació del professorat o d'altres assimilables.
1.2 Aquesta línia de subvenció es regeix per aquestes bases reguladores específiques i per les bases reguladores generals aprovades per l'Ordre per la qual s'aproven les bases reguladores generals del procediment per a la concessió de subvencions a comunitats catalanes a l'exterior i entitats catalanes en l'àmbit de la internacionalització.
1.3 Les subvencions que es concedeixin d'acord amb aquestes bases són compatibles amb ajuts complementaris públics i privats, així com amb altres subvencions sol·licitades o concedides per al mateix projecte per qualsevol departament o entitat pública de la Generalitat durant el període de realització del projecte.
2.1 Seran subvencionables les despeses següents:
a) Despeses de retribució del professorat.
b) Despeses d'adquisició de material didàctic, i altres assimilables.
c) Despeses vinculades a l'execució del programa de català, com lloguer d'aules.
d) Despeses de publicitat i difusió del programa.
e) Despeses vinculades a la dinamització del programa de cursos amb activitats extraordinàries vinculades amb l'aprenentatge del català i adreçades a l'alumnat dels cursos.
f) Despeses associades a la creació de nous recursos o materials didàctics per part del professorat.
g) Despeses derivades de la participació de professorat o docents externs per a una activitat didàctica singular o formació (desplaçament, allotjament, manutenció i honoraris, si escau).
h) Despeses de retribució de la persona docent adscrita a la comunitat catalana que exerceix la funció de dinamització de la comunitat de pràctica virtual del professorat de català de les comunitats catalanes de l'àrea geogràfica o internacional.
2.2 Aquesta línia de subvenció pot contribuir també a finançar despeses de transport o dietes del professorat amb motiu de reunions periòdiques, per àrea geogràfica, de docents que treballen conjuntament en comunitats de pràctica virtuals sobre didàctica del català, o per la participació de docents en jornades de formació en ensenyament de català (o, genèricament, d'ensenyament de segones llengües) promogudes per l'Institut Ramon Llull, la Direcció General de Política Lingüística o altres organismes.
2.3 L'entitat que organitza una trobada d'ensenyants de català per àrea geogràfica pot considerar d'interès per a la capacitació dels assistents que el professorat d'una altra àrea geogràfica comparteixi una experiència d'èxit, una bona pràctica o una activitat didàctica singular.
En aquest supòsit, i sempre que l'òrgan instructor consideri que el coneixement d'aquesta experiència o activitat docent tindrà un impacte significatiu en l'ensenyament del català a l'àrea geogràfica on s'esdevé la trobada, les despeses de desplaçament, allotjament i manutenció del professorat desplaçat de comunitats catalanes d'altres parts del món, són subvencionables.
La sol·licitud de subvenció per a aquestes despeses pot fer-la tant l'entitat amfitriona com l'entitat de procedència del professorat o, si així ho acorden prèviament, les entitats implicades poden dividir-ne l'import i imputar-ne la part corresponent a la sol·licitud de subvenció respectiva.
2.4 Queden excloses de subvenció les despeses generals o de funcionament de l'entitat, que són aquelles despeses comunes als diferents serveis o activitats que realitza l'entitat.
Les entitats beneficiàries de la subvenció poden ser les comunitats catalanes a l'exterior legalment reconegudes pel Govern de la Generalitat en la data de publicació de la convocatòria corresponent, d'acord amb el que preveu la Llei 8/2017, de 15 de juny, de la comunitat catalana a l'exterior.
Documentació a presentar amb les sol·licituds
A més de la documentació prevista a les bases reguladores generals, cal presentar, juntament amb la sol·licitud emplenada en el formulari normalitzat:
a) Una memòria descriptiva i econòmica del programa d'activitats d'ensenyament de llengua catalana i de formació del seu professorat, seguint el model a disposició de les entitats a la pàgina web de Tràmits gencat [URL].
b) Còpia de la documentació que acredita la titulació del professorat de l'entitat, si escau.
c) Declaració responsable de la persona representant legal de l'entitat de la veracitat de la informació facilitada corresponent a l'experiència docent i a la formació continuada del professorat.
La comissió de valoració estarà integrada per 3 persones tècniques de la secretaria sectorial competent en matèria d'acció exterior i és nomenada per l'òrgan instructor.
Hi ha d'haver paritat d'homes i dones, d'acord amb el que disposa la Llei 17/2015, de 21 de juliol, d'igualtat efectiva de dones i homes.
Les sol·licituds de subvenció per a l'ensenyament de la llengua catalana es puntuen d'acord amb els criteris següents (fins un màxim de 100 punts):
a) Qualitat tècnica i viabilitat del programa (fins a un màxim de 60 punts):
a1) L'entitat imparteix cursos o tallers amb caràcter general (bàsic, elemental, suficiència, i similars) o bé específics per a infants i joves: 30 punts.
a2) L'entitat imparteix cursos o tallers especialitzats d'expressió escrita, repàs de gramàtica, expressió oral, o similars: 10 punts.
a3) Capacitat d'autofinançament (fins a un màxim de 15 punts):
- La programació d'ensenyament del català de l'entitat depèn de la subvenció de la Generalitat, per a la seva realització, en un percentatge igual o inferior al 30% del cost global: 15 punts.
- La programació d'ensenyament del català de l'entitat depèn de la subvenció de la Generalitat, per a la seva realització, en un percentatge igual o inferior al 60%, però superior al 30%: 12 punts.
- La programació d'ensenyament del català de l'entitat depèn de la subvenció de la Generalitat, per a la seva realització, en un percentatge superior al 60% del cost global: 10 punts.
a4) L'entitat organitza cursos en col·laboració amb institucions acadèmiques i/o educatives del lloc d'establiment de l'entitat o amb lectorats de l'Institut Ramon Llull: 5 punts.
b) Qualitat docent (la puntuació que obté l'entitat és la mitjana aritmètica de la puntuació obtinguda per cadascuna de les persones docents de l'entitat (fins a un màxim de 30 punts):
b1) Titulació de cada docent (fins a un màxim de 7 punts):
- Llicenciatura o grau en Filologia Catalana, Llengua i Literatura Catalanes, Lingüística (itinerari de llengua catalana), Filologia Romànica (llengua catalana), Estudis Catalans i Occitans, Traducció i Interpretació (llengua A catalana), títol de mestre de català: 7 punts.
- Certificat de nivell superior de català C2 o equivalent: 5 punts.
- Certificat nivell de suficiència de català C1 o equivalent: 4 punts.
b2) Titulació específica en l'àmbit de la didàctica: 3 punts.
b3) Experiència docent en qualsevol matèria (fins a un màxim de 15 punts):
- El professor o professora té més de 5 anys d'experiència en docència: 15 punts.
- El professor o professora té de 2 a 5 anys d'experiència en docència: 12 punts.
- El professor o professora té menys de 2 anys d'experiència en docència: 10 punts.
b4) El professor o professora ha participat en trobades de professorat de català físiques o virtuals (comunitats de pràctiques en línia, com ara Aula mestra) o ha elaborat i compartit amb altres docents materials formatius, ja sigui a través de plataformes de recursos didàctics, com ara Aula mestra, ja sigui perquè han estat publicats en format paper (llibre didàctic, contribucions a revistes especialitzades, etc.): 5 punts.
c) L'entitat disposa d'un lloc web o té presència a les xarxes socials, i hi difon informació actualitzada, com a mínim en català, sobre les activitats d'ensenyament de la llengua catalana que organitza: 10 punts.
Aquelles entitats que tinguin una persona docent amb la funció dinamitzadora de la comunitat de pràctiques virtual del professorat de català de l'àrea geogràfica sumaran 15 punts addicionals a la puntuació obtinguda, tenint en compte que la puntuació màxima de la línia no pot superar els 100 punts.
7.1 Les entitats beneficiàries han de presentar a l'òrgan instructor, en el termini màxim previst a la base intitulada "Justificació" de les bases reguladores generals, publicades mitjançant l'Ordre corresponent, un compte justificatiu simplificat d'acord amb el model disponible a la pàgina web de Tràmits gencat [URL], que ha d'incloure la documentació següent:
a) Memòria explicativa dels cursos, activitats i recursos per a l'ensenyament del català subvencionats, que justifiqui el compliment de les condicions exigides en aquestes bases reguladores, d'acord amb la memòria presentada en el moment de la sol·licitud.
A aquesta memòria d'actuació caldrà afegir-hi, si escau, material audiovisual (fotografies, vídeos, etc.) de les activitats o de les actuacions subvencionades, i la indicació que s'ha complert la finalitat de la subvenció.
b) Relació classificada de les despeses de la línia que ha estat subvencionada (identificació del curs o activitat, del creditor i del document, import en euros, data d'emissió i, si escau, data de pagament i import imputat a la subvenció).
Així mateix, caldrà una relació detallada d'altres ingressos o subvencions que hagin finançat la línia subvencionada, amb indicació de la quantia exacta o percentatge imputat a cadascuna i amb identificació dels òrgans concedents.
c) La liquidació del pressupost presentat on s'indiquin i, si escau, es motivin les desviacions respecte del pressupost inicial.
d) Còpia de la relació nominal de l'alumnat signada per cada alumne o alumna assistent al curs.
En el cas que el país de procedència, per una qüestió de protecció de dades, no permeti enviar aquestes dades, caldrà un informe explicatiu i justificatiu del fet, signat per la persona representant legal de l'entitat.
e) Si escau, carta de pagament de reintegrament en el supòsit de romanents no aplicats, així com dels interessos que se'n deriven.
7.2 Per tal que l'òrgan instructor obtingui l'evidència raonable sobre l'aplicació adequada de la subvenció, i com a mostreig de les despeses efectuades, caldrà aportar:
a) Una digitalització simple (PDF) de les factures o documents justificatius i comprovants de pagament d'import igual o superior a 200 €, o el seu contravalor en moneda estrangera, dels detallats al compte justificatiu.
Així mateix, en aquells casos en què no hi hagi cap factura de les detallades al compte justificatiu amb un import igual o superior a 200 € (o el seu contravalor en moneda estrangera), l'entitat haurà de presentar la factura d'import més alt.
Es podran imputar factures i altres justificants de despesa de data anterior al període d'execució de la subvenció, sempre que corresponguin a despeses de cursos i/o d'activitats d'ensenyament de la llengua catalana que tinguin lloc dins del període subvencionable.
En cas que l'entitat sol·licitant no tingui la seu social a l'Estat espanyol i no disposi dels mitjans tècnics necessaris per presentar les factures digitalitzades, de forma excepcional, podrà presentar presencialment fotocòpies de les factures i dels comprovants de pagament.
b) Una declaració responsable que indiqui que els justificants aportats corresponen fidelment als registrats a la comptabilitat, que els documents originals estan custodiats a la seu de l'entitat i que l'import imputat a la subvenció, en concurrència amb altres ingressos (altres subvencions, fons privats o altres tipus de recursos), no supera el cost de l'activitat o projecte subvencionat.
c) Documentació acreditativa de la constància del patrocini o logotip de l'òrgan concedent, si escau.
En el supòsit que les factures o documents justificatius i comprovants de pagament no estiguin redactats en cap de les llengües oficials a Catalunya, caldrà, a més, adjuntar una llista amb la identificació de cada document aportat i la traducció literal del concepte de despesa que hi figura i una declaració responsable segons la qual la traducció reprodueix de manera fidedigna l'original.
7.3 L'òrgan instructor pot exigir la presentació d'altres justificants de despesa o de la seva totalitat si es plantegen dubtes sobre el cost de l'objecte subvencionat.
7.4 La documentació que conforma el compte justificatiu haurà d'anar signada per la persona representant legal de l'entitat i per la persona que exerceixi la responsabilitat econòmica d'acord amb el que estableixin els estatuts de l'entitat.
7.5 D'acord amb l'article 7 de la Llei 7/2012, de 29 d'octubre, de modificació de la normativa tributària i pressupostària i d'adequació de la normativa financera per a la intensificació de les actuacions en la prevenció i la lluita contra el frau, no es podran abonar en efectiu les operacions efectuades a l'Estat espanyol en les quals alguna de les parts actuï en qualitat d'empresari o professional amb seu al territori espanyol amb un import igual o superior a 2.500 € o el seu contravalor en moneda estrangera.
En tot cas, les factures i documents justificatius de les despeses corresponents a aquest apartat podran ser requerits i sotmesos a control per l'òrgan instructor i d'altres òrgans de control de la Generalitat de Catalunya, durant un període de 5 anys.